b'\n_START_ARTICLE_\nTurgo turbina\n_START_PARAGRAPH_\nTurgo turbina je sli\xc4\x8dna kao Peltonova turbina, ali vodeni mlaz prilazi bo\xc4\x8dno rotoru. One spadaju u skupinu impulsnih vodnih turbina i koriste se za srednje padove vode od 50 m do 250 m. Stupanj iskori\xc5\xa1tenja mo\xc5\xbee dosti\xc4\x87i do 87\xc2\xa0%._NEWLINE_Turgo turbine razvila je 1919. engleska tvrtka Gilbert Gilkes & Gordon Ltd., kao malu izmjenu na Peltonovoj turbini. Ona ima neke prednosti u odnosu na Peltonovu i Francisovu turbinu, posebno u radnom podru\xc4\x8dju koje je izme\xc4\x91u te dvije vrste turbina._NEWLINE_Prva prednost je da rotor nije tako skup kao kod Peltonove turbine, a drugo ne treba vodonepropusno ku\xc4\x87i\xc5\xa1te kao Francisova turbina. Tre\xc4\x87e, koristi ve\xc4\x87e brzine protoka vode i mo\xc5\xbee podnijeti ve\xc4\x87e protoke vode, kao Peltonova turbina istog promjera, pa to smanjuje tro\xc5\xa1kove na ugradnji elektri\xc4\x8dnog generatora i drugih instalacija._NEWLINE_Turgo turbine veoma su \xc4\x8deste kod malih hidroelektrana, gdje se dosta gleda na tro\xc5\xa1kove gradnje. Kao i druge turbine koje imaju mlaznice, vrlo je bitno sprije\xc4\x8diti dolazak krhotina i ne\xc4\x8disto\xc4\x87a na turbinu.'